INDOKOLÁS

A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.

A Bizottságnál 2022. augusztus 23-án iktatott levelében Hollandia engedélyt kért a héairányelv 285. cikkétől eltérő intézkedés meghosszabbítására, annak érdekében, hogy héamentességet biztosíthasson a legfeljebb 25 000 EUR éves árbevétellel rendelkező adóalanyoknak.

A héairányelv 395. cikke (2) bekezdésének megfelelően a Bizottság 2022. augusztus 25-én kelt levelében Spanyolország kivételével minden tagállamot tájékoztatott Hollandia kérelméről, 2022. augusztus 26-án kelt levelében pedig Spanyolországot is. A Bizottság 2022. augusztus 29-én kelt levelében értesítette Hollandiát arról, hogy birtokában van a kérelem elbírálásához szükséges valamennyi információnak.

1.A JAVASLAT HÁTTERE

•A javaslat indokai és céljai

A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között héamentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.

A héairányelv 285. cikkének első bekezdése értelmében azok a tagállamok, amelyek nem éltek a 67/228/EGK második tanácsi irányelv 14. cikkében megállapított lehetőséggel, adómentességet adhatnak azoknak az adóalanyoknak, amelyek éves árbevétele legfeljebb 5 000 EUR. A héairányelv 285. cikkének második bekezdése szerint az említett tagállamok degresszív adókedvezményeket is nyújthatnak azon adóalanyoknak, amelyeknek az éves árbevétele meghaladja a tagállam által az adómentesség alkalmazására megállapított felső határt.

Az (EU) 2018/1904 tanácsi végrehajtási határozat felhatalmazta Hollandiát a szóban forgó különös intézkedés bevezetésére. A 2022. december 31-én hatályát vesztő intézkedés választható az adóalanyok számára.

Ezzel összefüggésben Hollandia a különös intézkedés további két évvel történő meghosszabbítását kérelmezte.

Hollandia jelezte, hogy a különös intézkedés csökkenti mind az adóalanyok, mind az adóhatóság adminisztratív terheit, és hozzájárul az adóbeszedés egyszerűsítéséhez. Hollandia szerint a különleges intézkedés állami költségvetésre gyakorolt hatása körülbelül 0,1 %. Azt is jelezte, hogy a különös intézkedés meghosszabbítása csak elhanyagolható mértékben befolyásolná a végső fogyasztói szinten beszedett teljes héabevételt. Ezek a hatások összhangban vannak a héairányelv 395. cikke (1) bekezdésének második albekezdésében foglalt követelményekkel.

A különös intézkedés 2024. december 31-ig történő meghosszabbítása továbbá megfelel a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról szóló, 2020. február 18-i (EU) 2020/285 tanácsi irányelvnek, amely 2025. január 1-jétől maximális héaforgalmi küszöbértéket határoz meg a kisvállalkozások számára az EU-ban.

Ennélfogva javasolt Hollandia számára engedélyezni a különös intézkedés 2024. december 31-ig történő meghosszabbítását.

•Összhang a szabályozási terület jelenlegi rendelkezéseivel

Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. A közelmúltban például Szlovénia jogot kapott arra, hogy meghosszabbítsa az 50 000 EUR-s, Lengyelország a 40 000 EUR-s, Magyarország a 48 000 EUR-s, Belgium a 25 000 EUR-s, Málta a 30 000 EUR-s, a Cseh Köztársaság pedig a 85 000 EUR-s értékhatár alkalmazását.

•Összhang az Unió egyéb szakpolitikáival

A Bizottság mindig is hangsúlyozta, hogy a kisvállalkozások esetében egyszerűbb szabályozásra van szükség. E tekintetben a Bizottság 2020 márciusában elfogadta a „Kkv-stratégia a fenntartható és digitális Európáért” című közleményt, amelyben elkötelezte magát amellett, hogy folytatja a kkv-k terheinek csökkentésére irányuló munkát. A kkv-k szabályozási terheinek csökkentésére irányuló célkitűzés e stratégia egyik pillére. A szóban forgó különös intézkedés az adószabályok tekintetében összhangban van ezekkel a célkitűzésekkel. Összhangban van továbbá a helyreállítási stratégiát támogató igazságos és egyszerű adózásra irányuló, 2020. évi cselekvési tervvel is, amely elismeri, hogy az adószabályoknak való megfelelés költségei továbbra is magasak az EU-ban, és hogy ezek a költségek jellemzően lényegesen magasabbak a kisebb vállalkozások esetében, mint a nagyvállalatoknál.